
DEFENSA ANTIAÈRIA DE BARCELONA 


Al 


— Itinerari: del turó de la Rovira a Sant Just Desvern per Collserola 


Tema: La defensa antiaèria de Barcelona tractada a través d'un itinerari que recorre la serra de 
Collserola des del turó de la Rovira fins a Sant Just Desvern, on s'anirà fins a l'entrada del refugi 
antiaeri que la Junta de Defensa Passiva local va construir i que recentment ha estat recuperat. 


Bombarder italià SM-79 sobrevolant Barcelona, ja 
de tornada cap a Mallorca. Fotografia: Ufficio 
Storico dell'Aeronautica Militare. 


Després d'unes primeres temptatives d'atac a 
Barcelona realitzades des del mar, les forces 
feixistes revoltades, que des del fracàs de 
l'expedició de Bayo comptaven amb l'illa de Ma- 
llorca com a base principal per a l'aviació, es van 
emprar a fons en l'atac sistemàtic a les poblacions 
del llevant peninsular, tot seguint l'aleshores 
tristament innovadora tàctica de 4Guerra Totalx, 
en la qual la població civil esdevenia un objectiu 
militar de primer ordre. 

Barcelona, que en un primer temps de la gue- 
rra havia estat una tranquil:la ciutat de rereguarda, 
va passar a sentir en les pròpies carns la duresa 
del conflicte, i li calgué aprendre sobre el terreny 
les maneres de defensar-se contra aquestes noves 
formes d'entendre la guerra. 

Només un dels 194 atacs aeris de què fou víc- 
tima la ciutat de Barcelona durant la guerra civil 
fou dut a terme per avions espanyols, tots els altres 
bombardeigs van ser obra de les dues principals 
potències estrangeres que donaven suport al 
bàndol colpista. 

Els alemanys de la Legió Cóndor n'efectuaren 
80, la meitat d'ells espaiats en el transcurs del 
conflicte, els realitzaren principalment des de la 

base mallorquina de Pollença, emprant 
hidroavions Heintel He-59. Els altres 40 atacs dels 
alemanys van ser el gener de 1939, durant els 
dies immediatament anteriors a l'ocupació de 
Barcelona per les tropes franquistes. 

La resta de bombardeigs sobre la Ciutat 
Comtal, un total de 113 durant tot el conflicte, 
foren obra dels avions italians Savoia-Marchetti 
SM-81 i Savoia-Marchetti SM-79 de l'Aviazione 
Legionaria delle Baleari, amb base als aeròdroms 
mallorquins de Son Sant Joan i Son Bonet. 

Totalment mancada de sistemes de defensa 
activa contra els atacs aeris, Barcelona hagué de 
desenvolupar en un primer moment sistemes 
defensius de fortuna. En un principi (estiu i tardor 
de 1936), segons disseny del tinent coronel Ricar- 
do Jiménez de la Beraza, es van adaptar canons 
de campanya Schneider de 75 x 28 per a fer-los 
servir com a antiaeris, a causa de la manca abso- 
luta d'aquest material. Es té constància que un 
dels llocs on es van emplaçar aquests canons va 
ser a la muntanya de Sant Pere Màrtir, on van ser 
servits principalment per artillers d'origen basc, 
arribats a Barcelona com a consequència de la 
caiguda d'aquell front en poder de l'enemic. 
Aquestes peces, però, foren aviat desmantellades 
i dutes a Sant Feliu de Guíxols, on van actuar com 
a artilleria de costa. 

Per pal:liar els efectes de l'actuació de l'aviació 
enemiga, els republicans comptaran principalment 
amb dos organismes que incidiran en dos camps: 
el militar (Defensa Contra Aeronaus) i el civil Jun- 
ta de Defensa Passiva de Catalunya), i les seves 
actuacions bàsiques seran la defensa antiaèria del 
cel barceloní en el primer cas, i la construcció 
d'elements per a la protecció física de la població. 

El decret del 13 de març de 1937 va crear la 
DCA (Defensa Especial contra Aeronaus), 
depenent de Marina i Aviació, i que comprenia 
tota l'artilleria antiaèria. Aquestes forces es 
distribuien en Brigades de Maniobra que es 
movien d'acord amb com s'anava movent l'exèrcit, 
i les Brigades de posició, fixes, i destinades a la 
protecció de les ciutats i dels grans centres 
industrials. El 16 de maig es va crear l'arma 

Projectors Sperry republicans anàlegs al que va 
funcionar a Sant Pere Màrtir. Hemeroteca Nacional 
4dEstampas del 17 d'abril de 1937. Contraportada. 


d'Aviació, i l'aleshores anomenada DECA va passar 
a dependre d'aquesta nova arma, fins al 13 de 
gener de 1938, en què passaria definitivament a 
dependre de l'Exèrcit de Terra. 

La defensa antiaèria de Barcelona s'estructurà 
a base d'una primera línia de bateries emplaçades 
al llarg del litoral: Camp de la Bota, Cementiri, 


BATERIA ANTIAEARA DEL TURÓ DE Ld RUBIRAT 
PLANTA dENERAL- 


Astilleros, Alvarez de Castro, Bonavista, i el bastió 
artillat del castell de Montjuic, i una segona situa- 
da al llarg de la serra de Collserola: Tibidabo, 
Vallvidrera, i Sant Pere Màrtir, com a punts prin- 
cipals. La prominència dels turons del Carmel 
facilitaren l'emplaçament d'un nucli artiller molt 
més proper a la gran ciutat: turó de la Rovira, 
Carmel, parc Gúell i turó del Putxet. D'altra ban- 
da la majoria d'edificis que hostatjaven seus 
d'administracions públiques i serveis disposaven 
al seu terrat de metralladores antiaèries: 
Generalitat, Ajuntament, Liceu, Telefònica, 
Capitania, Governació, Universitat, Seminari, Hos- 
pital de Sant Pau, Salesians de Sarrià, etc. 

Aquesta estructura ideal no es podrà mantenir 
tot el temps que fora de desitjar. L'evolució de la 
guerra obligarà contínuament a anar distraient 
peces per tal de cobrir les necessitats del front. 

Durant els primers mesos de 1937 les defenses 
antiaèries amb les que podrà comptar Barcelona 
seran quatre peces de /6,2, tres posts d'ob- 
servació, d'altres avançats camuflats com a 
pesquers, algunes metralladores Oerliton de 20 
mm, tres projectors per als atacs nocturns, i un 
post de fonolocalitzadors. 

El mes de maig de 1937, la Comandància 
d'Enginyers de Barcelona va rebre l'encàrrec de 
fer un estudi per millorar les defenses antiaèries 
existents a la ciutat. Després d'una anàlisi territo- 
rial, l'enginyer militar Manuel Vidal va redactar 
un informe que aconsellava construir Un nou grup 
de defensa antiaèria en un emplaçament elevat, 
en un punt on ja hi havia hagut un projector 
instal-lat. Aquest punt fou el cim del turó de la 
Rovira. El pressupost de l'obra va ser de 43.200 


Plànol de les instal'lacions del turó de la Rovira, projectades per l'enginyer militar Manuel Vidal. Arxiu 


General Militar d'Àvila. 

Canó Vichers del turó de la Rovira, ja inutilitzat, 
poc després d'acabada la guerra. Arxiu Nacional 
de Catalunya, fotografia de Josep Brangulí. 


pessetes. En haver aconsellat que a més es disposés 
d'instal-lacions per a l'allotjament de 42 perso- 
nes en destacament permanent, cuina i pou mort, 
aquest pressupost va augmentar encara de 21.500 
pessetes. Les obres de construcció del projecte 
definitiu van començar el mes de novembre, i va 
ser artillat amb una bateria de canons Victers de 
105 mm que originàriament havia estat destina- 
da a la protecció de la base naval de Maó, la qual 
va entrar en funcionament en el seu nou 
emplaçament el 3 de març de 1938, essent Ricard 
Oller el cap que comandaria aquella bateria. 

No tenim, de moment, constància escrita de 
l'origen i data de realització de les bases antiaèries 
de Sant Pere Màrtir, però tot apunta que podria 
tractar-se de treballs pràcticament coetanis als 
realitzats al turó de la Rovira, fruit d'una mateixa 
iniciativa, i que foren efectuats sobre els primitius 
emplaçaments de 1936. També, per analogia amb 
el cas del turó de la Rovira, les instal:lacions 
corresponents al projector que hi va operar 
podrien haver estat fetes amb anterioritat a les 
bases dels antiaeris. 

Les necessitats de la guerra i la manca general 
de material faran que poc després calgui 
desmuntar una part de la dotació antiaèria 
barcelonina per tal de reforçar els efectius que 
combaten a Brunete i Terol. 

No és sinó fins a mig setembre del 37 quan 
arriben dues noves bateries, les 14 i 15, de 76,2 
mm. La 14, comandada pel tinent Narcís Lecha, 
s'instal-larà al Camp de Polo, al capdamunt de 
l'avinguda Diagonal, treballant en estreta 
col-laboració amb el post d'observació situat a 
l'ermita de Sant Pere Màrtir, però poc després 
haurà d'anar també al front de Terol, on l'aviació 

enemiga els esgalabrarà i d'allà aniran a Sagunt, 
on se'n farà càrrec de les peces una altra dotació. 

El març de 1938 va arribar a Barcelona un altre 
parell de bateries noves de 76,2 mm, la 111 i la 
112, que s'instal-laren a can Tunis i a Montjuic. 
Aquestes bateries, juntament amb la 15, que no 
s'havia mogut de Barcelona, la de canons Vichers 
de 10,5 emplaçada al turó de la Rovira, les 
metralladores Oerliton de 20 mm i un parell de 
bateries Bofors de 40 mm van constituir la defen- 
sa de Barcelona durant els terribles bombardeigs 
que la ciutat va patir durant aquell fatídic mes. 

El 25 de març, la 111 i la 112 tornen a marxar 
al front, aquest cop al front del Segre, on un atac 
enemic causarà baixes i desperfectes a la 112, que 
haurà de tornar a Barcelona. 

L'octubre del 38, ja partida en dues parts la 
Zona Republicana, les unitats de la DECA a 
Catalunya s'organitzaven de la segúent forma: 


Brigada de Maniobra: 


Agrupació núm.1: Grup núm.3: Bateries núm. 16 
i 115 de /6,2 mm. Grup núm.4: Bateries núm. 
531, 532, 533 i 534 Oerliton. Grup núm.9: 
Bateries núm. 71 i 72 Bofors 40 mm i Grup núm. 5: 
Bateries núm. 541, 543, 5411 OerliRon. 


Agrupació núm.3: Grup núm. 1: Bateries núm. 13, 
111, i 112 de 76,2 mm. Grup núm.2: Bateries 
núm. 55, 518, 524 i 530 Oerliton i Grup núm.8: 
Bateries núm.73 i 74 Bofors 


Grup Fix de Barcelona: Bateria núm. 13 de 76,2 
mm, Bateria Viclers de 105 mm, i Bateria 512 de 
20 mm. 


Girona 1 Bateria: Roses, Bateria núm.24: Port Bou, 
Bateria núm.25, Puigcerdà, Bateries 516 i 12, 
Tarragona, Bateria 514, Reus, Bateria 23, Tortosa, 
Bateria 56, i Grup núm.5: Bateries 513, i 528 
Oerlilon 


A començament de juny, es concentra a Bar- 
celona la pràctica totalitat de l'artilleria disponi- 
ble, en previsió de l'atac que la República preveu 
efectuar en el sector de l'Ebre. És per aquest motiu 
que durant aquell breu període es va poder dir 
que Barcelona era la ciutat millor protegida del 
món contra els atacs aeris. 

La batalla de l'Ebre obliga a desmantellar 
pràcticament tota l'artilleria que hi ha a Barcelo- 
na, i la major part de les peces que protegien la 
ciutat marxen cap al front. Perduda finalment 


aquella batalla, l'exèrcit en retirada torna a equi- 
par Barcelona per un breu temps amb gairebé 
tota l'artilleria que encara conservava. 

Poc va durar aquesta situació. Del 24 al 26 de 
gener de 1939, amb l'exèrcit enemic entrant a 
Barcelona, es procedia a evacuar totes les peces 
susceptibles d'ésser transportades i a destruir les 
que eren fixes o de difícil transport, entre elles, 
els canons Vichers del turó de la Rovira. 


L'excursió 


Comença al turó de la Rovira, magnífic mira- 
dor de la ciutat situat a la cota 267 m sobre el 
nivell del mar. Per la seva privilegiada situació, el 
juny de l'any 1937 va ser escollit pels republicans 
com a emplaçament d'una bateria antiaèria per a 
la defensa de Barcelona. Probablement els seus 
canons fixos, uns Victers de 105 mm, van ser els 
darrers en protegir el cel barceloní "a part de les 
bateries mòbils que s'anaven desplaçant sobre 
camions", i al fugir precipitadament davant 
l'entrada de les tropes faccioses, la matinada del 
dia 26 de gener de 1939 el major Paz, cap 
d'Artilleria de la DECA, va ordenar la voladura de 
les dues peces per tal que no caiguessin en poder 
de l'enemic. La ciutat restà ja sense defensa 
antiaèria. 

Després de la guerra amb la ingent arribada 
d'immigració bàsicament del sud espanyol i do- 
nada la precària situació econòmica, a l'indret, ia 
partir de l'any 1948 s'arribaren a construir fins a 
110 barraques, que serien conegudes com a les 
cases de 4Los cafonesx. L'any 1991 s'enderroquen 


Un exemple de l'aprofitament residencial que se 
n'havia fet de les antigues bateries. 


les darreres edificacions i es comença a parlar d'un 
projecte de recuperació de l'espai de les bateries. 
Dins aquest marc, l'any 2006 s'organitzà un camp 
internacional a la zona que traurà les porqueries i 
runes que la poblaven. De totes formes encara 
avui podem observar a les plataformes restes 
d'enrajolats que ens parlen de l'ocupació residen- 
cial de la bateria del 37. 

Abandonem el turó en direcció a ponent amb 
la intenció d'enllaçar amb el Turó del Carmel i des 
d'allà anar cap al viaducte de Vallcarca, tot 
vorejant el parc Gúell. Actualment hi ha en projecte 
la formació del Parc dels Tres Turons i que unirà 
per als vianants els turons de la Creueta del Coll, 
el Carmel i la Rovira. 

Per salvar la riera de Vallcarca l'any 1903 
l'Ajuntament d'Horta projectà un primer pont que 
no reeixí: l'any 1908 es començà a bastir l'actual 
viaducte fruit d'un nou projecte ara ja de 
l'Ajuntament de Barcelona, però no s'inauguraria 
fins quinze anys més tard, el 3 de març de 1923, 
mig any abans del cop d'estat de Primo de Rivera. 

Seguim avançant ara ja dins un entorn 
totalment urbà i arribem a l'avinguda del Tibidabo, 
on el primer que ens crida l'atenció és l'edifici de 
La Rotonda catalogat com a edifici modernista 
català neoclàssic d'estil àrab. Obra de l'arquitecte 
Adolf Ruiz i Casamitjana, fou un encàrrec del 
farmacèutic Salvador Andreu Grau "efectivament 
el famós Dr. Andreu de les pastilles per a la tos , 
per aquest motiu es conegué inicialment com a 
Torre Andreu. Començada l'any 1906 i finalitzada 
el 1918, primer va ser l'Hotel Metropolitan, 
després La Rotonda sempre, però, fou un referent 
de luxe per a l'alta burgesia catalana fins al seu 
tancament l'any 1975. Com a anècdota 
recordarem que l'any 1945 hi treballà primer com 
a cambrer, i més tard com a caixer del restaurant, 
el famós maquis Josep Lluís Facerias. Més tard en- 
cara serví sota el nom d'Hospital Sant Gervasi per 
a malalts terminals, mentals i geriàtric i, 
probablement a causa d'aquests usos, l'edifici 
s'envoltà de llegendes de fantasmes i altres 
fenòmens paranormals. Des del 1999 el propietari 
és Núfiez i Navarro. 

La urbanització d'aquest sector, vertebrat per 
l'avinguda del Tibidabo, comprès entre el passeig 
de Sant Gervasi fins assolir el mateix cim del 
Tibidabo, fou una promoció de l'esmentat Dr. 
Andreu que l'any 1899 constituí amb aquesta 
finalitat la Societat Anònima El Tibidabo i comprà 
els terrenys i la masia de can Gomis (El Frare Blanc). 

En tractar-se d'una zona residencial de l'alta 
burgesia, els seus edificis foren un dels primers 

Vista actual d'una 
de les plataformes, 
amb el Montjuic al 

fons. Fotografia 
dels autors. 


objectius d'incautació l'any 1936. Aquí podem 
trobar per exemple la malauradament coneguda 
La Tamarita que fou ocupada pel SIM i utilitzada 
com a txeca sota les directrius d'agents estalinistes, 
o l'actual seu de la Mútua Universal, que fou 
consolat soviètic durant la guerra civil. 

Arribem al peu de les instal-lacions del funi- 
cular del Tibidabo i les deixem per enfilar-nos a 
peu fins assolir la Carretera de les Aigues. La 
seguim en direcció al Llobregat fins a creuar la 
carretera que davalla de Vallvidrera cap a Sarrià, 
aleshores ens enfilem per la carena fins a arribar a 
Sant Pere Màrtir. 

La muntanya de Sant Pere Màrtir ha estat des 
de molt antic un punt clau per a l'observació i 
domini visual de l'entrada a Barcelona pel pla del 
Llobregat. Hi ha notícies de les disputes per a la 
possessió d'aquesta cota ja des de la guerra de 
Secessió o dels Segadors, l'any 1652, també a la 
Guerra de Successió, la del Francès i durant les 
diferents carlinades. Precisament l'any 1834, 
durant la guerra civil carlista dels Set Anys (1833- 
1840) s'hi establí un telègraf òptic, posant en 
relació Barcelona amb Martorell. 

Pensem que l'any 1937 s'hi construiren les ba- 
ses de formigó que havien de servir per a la 
instal-lació d'una bateria antiaèria formada per 
tres peces. Aquestes plataformes, que encara avui 
podem observar, estan formades cadascuna per 
un cilindre de formigó de 2,10 m de diàmetre i 
0,50 m d'altura, i envoltades per una petita paret 
de maó, pràcticament concèntrica, d'uns 6 m de 
diàmetre, amb un petit annex quadrangular que 

serviria probablement per dipositar les reserves de 
municionament. Les bases estan assentades dins 
el terme municipal d'Esplugues de Llobregat, en- 
tre les cotes 372 i 385 del vessant meridional de 
la muntanya, pràcticament a tocar de la part su- 
perior de Sant Pere Màrtir, i a una distància entre 
els seus respectius centres de 29 m. Tot i que hi 
ha testimonis contradictoris sobre la presència o 
no de canons en aquest emplaçament, creiem 
efectivament que en algun moment, proba- 
blement els mesos de maig i juny del 1 938, abans 
de marxar cap a l'ofensiva de l'Ebre, s'hi emplaçà 
una bateria que arribà a disparar segons 
informacions orals recollides. 

Deixem les plataformes de la bateria i baixem 
cap a trobar altre cop la Carretera de les Aigúes, 
passarem davant la caseta dels guardes i la porta 
de la immensa galeria que duu al dipòsit soterrani 
d'aigua. Durant la passada guerra, aquesta galeria 
serví de magatzem i polvorí, i la guarnició militar 
que el custodiava fou testimoni del combat de la 
nit del 25 al 26 de gener del 39. Vegem els 
testimonis contemporanis dels militars republicans 
Raimon Galí i Manuel Taguefia respectivament. 

Raimon Galí: Nit del 25 al 26. Reunió d'oficials 
a la Casa Gris del Putxet on s'ha establert l'Estat 
Major del GERO republicà: Sanjuan comunica la 
situació d'en Tagúefia: Sant Pere Màrtir és en po- 
der d'unes forces de la 13 Divisió d'en Yagúe que 
l'han pres per sorpresa. Els fets han anat així: cap 
a les vuit del vespre en Tagúefia ha decidit retirar- 
se de l'observatori cap a la caseta on té la seva 
plana major avançada, a uns centenars de metres 

al peu de Sant Pere Màrtir. Tot just arribats, han estat 
sorpresos per unes explosions de bombes de mà 
que els han fet témer el pitjor. Surt amb el seu per- 
sonal d'escrivents i topògrafs de la caseta i segueix 
el combat de Sant Pere Màrtir del qual s'escapa un 
soldat d'artilleria que els comunica que una petita 
formació adversària s'ha apoderat dels dipòsits 
d'aigua i que les pròpies forces d'artilleria han tingut 
temps just d'inutilitzar les peces i dispersar-se com 
ell mateix. En Tagúefia ha intentat per dues vegades 
amb els soldats de la seva plana major desallotjar 
les forces enemigues amb uns atacs amb bombes 
de mà que tenien un efecte contraproduent a causa 
del pendent que havien de vèncer per arribar a 
l'enemic, el qual s'hauria pogut defensar a cops de 
roc, aprofitant el desnivell. En aquells moments 
apareixen unes forces de la 42a Divisió que tenien 
per missió la vigilància de Sant Pere Màrtir, i amb 
elles intenten una nova recuperació de la posició 
perduda amb un resultat advers, com els altres. 
Aprofitant la poca distància, els homes d'en Tagúefia 
han preguntat a l'enemic a quina unitat pertanyien, 
a la qual cosa ells han contestat que a la 13 Div. CE 
Marroquí del coronel Paniagua, amb qui ja havien 
combatut durant la batalla de l'Ebre. 


Vista la situació d'impasse en què es trobava, 
i amb la impossibilitat de comunicar-se amb les 
seves pròpies forces de la 42, la 43 i la 3a Divisió, 
que era la millor organitzada i dominava 
Esplugues, dóna ordre al capità de la 42 Divisió 
que se li havia presentat, que amb el seu batalló 
procuri envoltar Sant Pere Màrtir per tal que no 
s'infiltrin més forces enemigues i ell es retira a 
una torre de la Bonanova on tenia un segon esca- 
ló, des d'on intentarà comunicar amb la 3a Divisió, 
situada a Esplugues, que és la més completa i 
compacta per tal de mirar de contraatacar sobre 
Sant Pere Màrtir. 

Manuel Taguefia: La relació dels fets, segons 
el mateix Tagúefia no difereix gaire de l'anterior. 
Segons ell acabava de baixar de l'observatori pel 
vessant oriental, més escarpat, però més segur, 
car acabaven de veure unes siluetes sospitoses que 
s'enfilaven pel vessant oposat. Pensaven que 
podien haver estat tropes pròpies disperses que 
acudien per reagrupar-se al seu lloc de 
comandament. Quan van arribar a la caseta on 
s'hostatjaven, oiren les explosions de granades de 
mà dalt de Sant Pere Màrtir, i quasi 
immediatament va baixar rodolant un artiller 


Vista actual de la segona plataforma de la bateria antiaèria de Sant Pere Màrtir. Fotografia dels autors. 


6 


Defensa antiaeria 


Detall d'una de les 
galeries del nostre 
refugi antiaeri de 
l'Ateneu. Fotografia 
dels autors. 


republicà que els va comunicar que l'enemic 
s'havia presentat per sorpresa i s'havia apoderat 
dels dipòsits, fent presoners els soldats de l'equip 
d'observació. Taguefia no parla, però, en cap 
moment de la inutilització de l'artilleria pròpia 
abans de caure presoners. Seguint la narració de 
Manuel Tagúefia, aquest emfatitzant també la 
dificultat de l'atac a una posició superior i la manca 
de soldats experimentats, parla, però, d'un sol 
contraatac amb bastants baixes, i encara que 
esmenta la posterior arribada a mitjanit d'un 
nombrós grup de soldats pertanyents a la 422 
Divisió, no diu que ataquessin novament sinó que 
els encomanà la vigilància dels moviments de 
l'enemic per evitar que baixessin cap a la ciutat. 

Seguint l'excursió, en arribar al pronunciat 
revolt sobre la font de la Senyora, deixem per un 
moment la Carretera de les Aigues per atansar- 
nos fins a la torre elèctrica sota la qual encara hi 
ha les restes de la casamata que els militars 
republicans bastiren per a servei del projector que 
hi hagué a l'indret. 

Ja a Sant Just Desvern acabarem la sortida al 
pati de les antigues escoles Montserrat, on 
recentment s'ha procedit a obrir una de les dues 
entrades que tenia el refugi antiaeri que la Junta 
de Defensa Passiva local va fer construir l'any 1938 
per protegir la població dels atacs aeris. El refugi 
té un recorregut d'uns 160 metres i assoleix la 
fondària màxima de 10 m per sota el nivell de la 
boca d'accés. 


Defensa antiaeria 

Observació: en aquest resum no es menciona la 
important actuació que va tenir l'aviació republi- 
cana, coneguda com aLa Gloriosax, atès que 
constitueix el tema d'una propera xerrada i 
excursió d'aquest mateix cicle. 

